Komisijos sprendimas
2004 m. kovo 29 d.
įgaliojantis Čekijos Respubliką, Estiją, Lietuvą, Vengriją, Lenkiją ir Slovakiją atidėti tam tikrų Tarybos direktyvų 2002/53/EB ir 2002/55/EB nuostatų taikymą prekiaujant tam tikrų veislių sėklomis
(pranešta dokumentu Nr. C(2004) 962)
(tekstas svarbus EEE)
(2004/297/EB)
EUROPOS BENDRIJŲ KOMISIJA,
atsižvelgdama į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos Stojimo sutartį, ypač į jos 2 straipsnio 3 dalį,
atsižvelgdama į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos Stojimo aktą, ypač į jo 42 straipsnį,
kadangi:
(1) Pagal Stojimo akto 42 straipsnį, Komisija gali priimti pereinamojo laikotarpio priemones, jei šios pereinamojo laikotarpio priemonės būtinos palengvinti perėjimui nuo naujose valstybėse narėse esančio režimo prie to, kurį lemia Bendrijos veterinarijos ir fitosanitarijos taisyklių taikymas. Į šias taisykles įeina ir sėklų pardavimo taisyklės,
(2) 2002 m. liepos 13 d. Tarybos direktyva 2002/53/EB dėl bendrojo žemės ūkio augalų veislių katalogo [1] ir 2002 m. liepos 13 d. Tarybos direktyva 2002/55/EB dėl prekybos dažovių sėkla [2] numato, kad įvairių augalų veislių sėklos, kurioms taikomos direktyvos, kaip nurodyta Direktyvos 2002/53/EB 1 straipsnio 1 dalyje ar Direktyvos 2002/55/EB 2 straipsnio 1 dalies b punkte, gali būti parduodamos tik tada, jei yra vykdomi šių dviejų direktyvų 4 straipsnio 1 dalies ir 7 bei 11 straipsnių reikalavimai.
(3) Čekijos Respublikoje, Estijoje, Lietuvoje, Vengrijoje, Lenkijoje ir Slovakijoje nuo įstojimo dienos prekyba tam tikrų rūšių sėkla turėtų būti uždrausta, jei nebūtų leidžiama nukrypti nuo šių nuostatų.
(4) Kad šios šalys galėtų imtis ir įgyvendinti priemones, būtinas užtikrinti, kad minimos veislės būtų pripažintos pagal Bendrijos sistemos principus, joms turėtų būti leidžiama trejiems metams nuo įstojimo dienos atidėti Direktyvų 2002/53/EB ir 2002/55/EB taikymą savo teritorijose parduodant jų atitinkamuose kataloguose pateiktų veislių sėklas pagal kitus nei anksčiau minėtų direktyvų principus.
(5) Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypdamos nuo Direktyvų 2002/53/EB ir 2002/55/EB 4 straipsnio 1 dalies ir 7 bei 11 straipsnių nuostatų, Čekijos Respublika, Estija, Lietuva, Vengrija, Lenkija ir Slovakija trejiems metams nuo įstojimo dienos gali atidėti minėtų direktyvų taikymą savo teritorijose parduodant jų atitinkamuose nacionaliniuose žemės ūkio augalų ir daržovių veislių kataloguose pateiktų veislių sėklas, kurios nebuvo oficialiai pripažintos pagal minėtų direktyvų nuostatas.
Tuo laikotarpiu šios sėklos parduodamos tik atitinkamų šalių teritorijose. Visose prie sėklų siuntos pritvirtintose etiketėse ar ją lydinčiuose oficialiuose ar kitokiuose dokumentuose pagal šios direktyvos nuostatas yra aiškiai nurodoma, kad šios sėklos yra skirtos parduoti tik atitinkamos šalies teritorijoje.
2 straipsnis
Šis sprendimas taikomas priklausomai nuo Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos Stojimo sutarties ir nuo jos įsigaliojimo dienos.
3 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 29 d.